b'\n_START_ARTICLE_\nToivo Pohjonen\n_START_PARAGRAPH_\nToivo Pohjonen (11. hein\xc3\xa4kuuta 1925 Helsinki \xe2\x80\x93 7. syyskuuta 2010 Helsinki) oli poliittinen vaikuttaja, joka toimi SKP:ss\xc3\xa4 ja sen l\xc3\xa4hij\xc3\xa4rjest\xc3\xb6iss\xc3\xa4 vuodesta 1947. H\xc3\xa4n muotoili Erkki Kauppilan kanssa SKP:n julkilausuman, jossa tuomittiin Neuvostoliiton tekem\xc3\xa4 T\xc5\xa1ekkoslovakian miehitys._NEWLINE_Pohjosen is\xc3\xa4 oli suutari, ja h\xc3\xa4n itse oppi viilarin ammatin. Vuonna 1947 h\xc3\xa4n aloitti SDNL:n ty\xc3\xb6ntekij\xc3\xa4n\xc3\xa4, ja vuodesta 1951 h\xc3\xa4n ty\xc3\xb6skenteli SKP:n Helsingin-piiriss\xc3\xa4. SKP:n toimitsija h\xc3\xa4nest\xc3\xa4 tuli 1953, ja samalla h\xc3\xa4n oli my\xc3\xb6s SKP:n tiedotussihteeri vuodesta 1963. H\xc3\xa4net valittiin 1960-luvulla Yleisradion hallintoneuvostoon, ja Ylen ohjelmaneuvoston puheenjohtaja h\xc3\xa4n oli 1967\xe2\x80\x931970. Pohjosen ansiota on ett\xc3\xa4 SKP:n edustajakokousta p\xc3\xa4\xc3\xa4siv\xc3\xa4t seuraamaan 1966 alkaen kaikki viestimet. Historiantutkimus on hy\xc3\xb6tynyt muistiinpanoista, joita h\xc3\xa4n teki SKP:n ja Neuvostoliiton johtajien tapaamisissa.'